We ri winaq ajuwächulew käketzelaj i wäch,
chiwetamaj chi in riꞌ xketzelaj nu wäch nabꞌe.
We ta ri ix,
ix rech ruwächulew,
ri winaq ajuwächulew kixkaj ta riꞌ,
jeꞌ jas ri e areꞌ sibꞌalaj kekaj ri kachiꞌl.
Ri in kꞌut xixinchaꞌ chkixol ri winaq ajuwächulew,
rumal kꞌu riꞌ ri winaq ajuwächulew käketzelaj i wäch rumal chi man ix jun tä chi kukꞌ.
Chnaꞌtaj bꞌaꞌ chiwe jas ri xinbꞌij chiwe:
“Man kꞌo tä jun patäninel ri nim na u bꞌanik chuwäch ru patrón.”
We ri in käbꞌan kꞌäx chwe kumal ri winaq,
ri ix xuqujeꞌ käbꞌan na kꞌäx chiwe kumal.
We kꞌu ki nimam ri nu tijonik in,
xuqujeꞌ käkinimaj na ri i tijonik ix.
Ronojel waꞌ we kꞌäx riꞌ käbꞌan na chiwe kumal ri winaq rumal wech in,
rumal chi man ketam tä u wäch ri xintaqow loq.
Mat kꞌo ki mak we winaq riꞌ we ta mat xinpe che ki tzijobꞌexik.
Kämik kꞌut man kuyaꞌ taj käkibꞌij chi man kꞌo tä ki mak.
Jachin kꞌu taq ri käketzelaj nu wäch in,
käketzelaj u wäch riꞌ ri nu Tat xuqujeꞌ.
Mat kꞌo ki mak riꞌ we ta mat kꞌo ri nu bꞌanom chkixol ri man kꞌo tä chi jun bꞌanowinaq.
Ri e areꞌ kꞌut kilom ronojel ri nu bꞌanom.
Pune je riꞌ käketzelaj nu wäch in,
xuqujeꞌ käketzelaj u wäch ri nu Tat.
Rajwaxik kꞌut chi jeꞌ käbꞌantaj na waꞌ rumal chi qas jeꞌ kel na jas ri tzꞌibꞌtal kan pa ri ki Pixabꞌ:
“Xketzelaj nu wäch,
man kꞌo tä kꞌu mak xinbꞌan chkij,”
—kächaꞌ.
Aretaq kꞌut käpe ri Jun ri kätobꞌan chiwe,
ri kuwalijisaj iwanimaꞌ,
ri Loqꞌalaj Espíritu ri kubꞌij ri qas tzij,
ri kintaq na loq aretaq in kꞌo chi rukꞌ ri qa Tat,
ri Areꞌ kuqꞌalajisaj na ri qas tzij chwij.
Ri ix xuqujeꞌ kiqꞌalajisaj na ri qas tzij chwij,
rumal chi ri ix kꞌolinaq wukꞌ petinaq loq,
—xcha ri Jesús chke ru tijoxelabꞌ.
Kinbꞌij waꞌ we tzij riꞌ chiwe rech man kubꞌan tä kiebꞌ i kꞌux,
kixtzaq kꞌut.
Kixesax kꞌu na loq pa taq ri rachoch Dios.
Je riꞌ chi kopan na ri qꞌij aretaq apachin ri kixkämisanik kuchomaj na chi tajin käpatänin che ri Dios.
Jeꞌ käkaꞌn na waꞌ rumal chi man kꞌo tä jumul ri qas xketamaj u wäch ri nu Tat,
man kꞌo tä kꞌu jumul ri xketamaj nu wäch in.
Kinbꞌij apan ronojel waꞌ chiwe,
rech aretaq kuriq ri qꞌij riꞌ,
känaꞌtaj chiwe chi ri in nu bꞌim chi waꞌ chiwe,
—xcha ri Jesús.
Man xinbꞌij tä waꞌ chiwe petinaq loq rumal chi ri in,
in kꞌo iwukꞌ.